Én magabiztosnak, és talpraesettnek látom magam, mivel adott esetekben könnyen fel tudom találni magamat. Sok mindent el tudok már egyedül intézni. Például szoktam otthonra vásárolni, süteményt is szoktam sütni, sokat segítek a konyában. És mivel gyerekkorom óta a családommal sokat utazunk tömegközlekedéssel, már tudok egyedül is. Könnyen barátkozom, szeretek új embereket, és új helyeket is megismerni.

A barátaim szerintem megértőnek, és energikusnak látnak. Energikusnak, mert sok időt töltünk együtt. Például együtt kirándulunk, és biciklizünk. Ezen kívül mindig meghallgatom a barátaimat, és legjobb tudásom szerint adok nekik tanácsot.

A baráti körömben nemcsak osztálytársaim, évfolyamtársaim vannak, hanem más felső tagozatosok és más iskolákba járó diákok is. A barátaim befogadóak és humorosak.

Szeretek verseket, szövegeket írni. Többször indultam már szépírói pályázatokon, amelyeken sikeresen szerepeltem, több írásomat kötetbe válogatták.

Elsősorban a humán tárgyakat szeretem, de érdekel a biológia és a földrajz is. Általános iskolában elsősorban csapatversenyeken volt lehetőségünk indulni, gimnáziumban szeretnék egyéni versenyeken is részt venni, elsősorban történelem tantárgyból.

Mindennap átnézem az órai anyagot otthon. Így ha másnapra nem is kell tanulni, naponta legalább egy órát tanulok. Emellett szeretek verseket is tanulni. Ha valamivel kapcsolatban órán kérdésem van, megkérdezem a tanárt.

Azért választottam ezt az iskolát, mert magas színvonalú az oktatás, a nyílt napokon kedvesek voltak a tanárok, és a diákok is. A nővérem ide jár, ezért sokat hallottam róla, a programokról, például a kirándulásokról is. Valamint számomra is nagyon fontos a hit. Idén fogok konfirmálni és gyakran megyünk istentiszteletre is.

Ha tehetem, a cssaládommal töltöm a hétvégém, a szabadidőm. Mivel a szüleim tanárok, elsősorban nyáron tudunk közös programokat szervezni. A nyári szünetet a Balatonnál töltjük, ilyenkor rengeteg közös szabadidőnk van, amikor utazunk, kirándulunk. Gyakran megyünk múzeumba, szeretünk koncertre járni.

Egyszer jártam külföldön, amikor a fúvószenekarral, ahol klarinéton játszottam, Horvátországban léptünk fel.

Tévét nem szoktam nézni. Ha időm engedi, online nézek filmeket, sorozatokat, legtöbbször angol nyelven.

Szabadidőmben szeretek olvasni, elsősorban regényeket és pszichológiai könyveket. Jelenleg a Démonainkkal c. könyvet olvasom.

Az egyik példaképem Démoszthenész. Módos athéni családba született, apja halála után csak szónoki tehetsége révén tudta megvédeni vagyonukat. Beszédhibás volt, de kitartó gyakorlásának köszönhetően sikerült ezt legyőznie.

Azért szeretnék néprajz tagozatra járni, hogy megismerjem a határon inneni és túli magyarság hagyományait, zenéjét, táncait, öltözködését, életmódját. Ahogy a családomnak, nekem is fontos a hagyományok tisztelete. Johanna, a nővérem is néprajz tagozatra jár és sokat mesélt arról, milyen programjaik voltak, mi mindenről tanultak az elmúlt négy év során. Amikor nyáron a szennai néprajzi múzeumban jártunk, nagyon tetszett, hogy Johanna annyi mindenről tudott mesélni és örülnék, ha ezt a tudást én is birtokolhatnám.